૧૯૪૭માં ભારત વિભાજન સમયે ઝીણાની ઇચ્છા હતી કે, આસામ પણ પાકિસ્તાન સાથે જાય, પણ ગાંધીજી, સરદાર વલ્લભભાઈ પટેલ અને ગોપીનાથ બારડોલાઈનો પ્રયત્નોને કારણે આસામ તો બચી ગયું પણ સિલહટ જિલ્લો પૂર્વ પાકિસ્તાન સાથે જતો રહ્યો. ત્યારે એક સ્થાનિક સૂત્ર પ્રચલિત બન્યું હતું કે, "સિલહટ નિલામ ગણભોટે... કછાર નેબો લાઠીર્ ભોટે.! એ વખતે આસામના મોઈનુલ હકને મહંમદઅલી ઝીણાએ વચન આપ્યું હતું કે, ‘દસ વર્ષ થોભી જાઓ. હું તમને આખુંય આસામ ચાંદીની તાશકમાં બક્ષીશ આપીશ.’ આ રીતે ૧૯૪૭માં દ્વિરાષ્ટ્રવાદ અને ઇસ્લામના આધારે આજનું બાંગ્લાદેશ પાકિસ્તાન સાથે ભળી ગયું અર્થાત્ ઇસ્લામના નામે ભારતને તોડવામાં આવ્યું. ૧૯૭૧માં બાંગ્લા ભાષાના નામે પાકિસ્તાનને પણ તોડવામાં આવ્યું અને પછી ઇસ્લામને છોડીને સેક્યુલર બાંગ્લાદેશ બન્યું. એ પછી ત્રણ વર્ષની અંદર જ સેક્યુલારિઝમનું મહોરું ઉતારીને બાંગ્લાદેશ કટ્ટરપંથી ઇસ્લામિક દેશ બની ગયો.